**Indokolás**

**egyes önkormányzati rendeletek módosításához**

A jogalkotásról szóló 2010. évi CXXX. törvény vonatkozó rendelkezése alapján a jogszabály tervezetéhez a jogszabály előkészítője indokolást csatol.

A hatékonynak és gördülékenynek munkavégzés érdekében indokolt a Polgármesteri Hivatal ügyfélfogadási idejének módosítása, miszerint a pénteki napon – korábbival ellentétben – nem lenne ügyfélfogadás. A jogszabályok nagyon sok esetben 8 napos határidőt tűznek ki az eljárások lefolytatására, amelyet nagyon nehéz tartani, ha csütörtökön és pénteken egésznap ügyfélfogadást biztosít a Hivatal, majd a hétvége további két napot elvesz a fenti határidőből. Mind az ügyintézők, mind az ügyfelek szempontjából előnyös lehet a változtatás, tekintettel arra, hogy így felgyorsulna az ügyintézés. A fentiek értelmében szükséges az SZMSZ 1. mellékletének módosítása.

A települési támogatásról szóló 4/2020. (II. 14.) önkormányzati rendelet módosításáról szóló 19/2020. (VI. 17.) önkormányzati rendelet 1. § (5) bekezdésével módosításra került a Rendelet 10. § (8) bekezdése, mely alapján a hulladékszállítási díj viseléséhez nyújtott települési támogatás megállapítása Jászapáti Város Polgármesterének hatáskörébe került. A Rendelet 10. § (12) bekezdésének módosítása viszont elmaradt, így a hulladékszállítási díjtámogatás megszüntetéséről jelenleg a Pénzügyi, Gazdasági Bizottság jogosult dönteni. A jogszabály harmonizációja érdekében szükséges a Rendelet 10. § (12) bekezdésében a „Pénzügyi, Gazdasági Bizottság” szövegrész helyébe a „Jászapáti Város Polgármestere” szövegrészt léptetni.

A fenti változásokat azonban az SZMSZ 4. és 5. számú mellékletében is át kell vezetni, így az SZMSZ 4. számú mellékletét – mely a polgármester átruházott hatáskörébe tartozó témaköröket rögzíti – ki kell egészíteni a „A hulladékszállítási díj viseléséhez nyújtott települési támogatásra vonatkozó kérelem elbírálása, a támogatás megszüntetése” ponttal, ezzel egyidejűleg az SZMSZ 5. számú mellékletének – mely a bizottság átruházott hatásköreit tartalmazza – I. fejezete 4. pontjának 9. alpontja hatályát veszti.

Tavaly sor került egy új lakásrendelet megalkotására, amelyben eleget tettünk a jogszabályi kötelezettségeknek. A lakásrendelet módosítását két körülmény indokolja.

A kivételes esetben alkalmazható közérdekű célú bérbeadásnál az volt a jogalkotás célja, hogy az a bérlő, aki közérdekből bérel egy lakást, a Pénzügyi Bizottság döntésétől függően mind a lakbérre, mind a közüzemi díjakra kedvezményt kapjon és ez a kedvezmény ne függjön a jövedelmi, vagyoni viszonyoktól, ezzel is támogatva az önkormányzat kötelező feladatainak ellátása érdekében, vagy a város gazdasági életében fontos szerepet játszó gazdálkodó szervezeteknél, továbbá más közérdekű feladat ellátása érdekében foglalkoztatott szakemberek településen történő letelepedését vagy helyben maradását. A lakásrendelet megfogalmazása ugyanakkor nem a fenti célt tükrözi, így az eddig két esetben alkalmazott közérdekű bérbeadások esetében szükséges a jogszabályi háttér pontosítása annak érdekében, hogy a kedvezményeket érvényesíteni lehessen.

A helyiségek bérbeadása esetén előállhat olyan helyzet, hogy a bérlő már nem kívánja, tudja folytatni azt a tevékenységet, amely célból a helyiséget bérli, ugyanakkor hozzátartozója ugyanarra a célra tovább használná a helyiséget. A jelenleg hatályos lakásrendelet esetében pályázat kiírása nélkül más esetek mellett akkor lehet bérbe adni egy helyiséget, ha a korábbi bérlő kíván ismét szerződést kötni. Álláspontom szerint méltányolható a fenti eset és indokolt, hogy a rendeletben a tisztelt Képviselő-testület ne csak a korábbi bérlőnek, hanem a Ptk. szerinti hozzátartozójának is biztosítsa a bérleti jogot ugyanarra a célra pályázat kiírása nélkül.

Jászapáti, 2020. október 9.

**Farkas Ferenc**

**polgármester**